ອັດຕະປື ເຊື່ອມຊຶມມະຕິກອງປະຊຸມ ຄົບຄະນະບໍລິຫານງານພັກແຂວງ ຄັ້ງທີ 6 ສະໄໝທີ X
ເພື່ອຍົກສູງ ຄວາມສາມາດ ນຳພາຂອງຄະນະພັກ ແລະ ເພີ່ມທະວີຄວາມ ສັກສິດຂອງການ ບໍລິຫານລັດ ກໍຄືການຈັດຕັ້ງປະຕິບັດ ທຸກຂົງເຂດ ວຽກງານພາຍໃນ ແຂວງ ອັດຕະປື ໃນຕໍ່ໜ້າໃຫ້ ມີຄວາມສອດຄ່ອງຖືກຕ້ອງ ແລະ ຊັດເຈນ ຕອບສະໜອງໄດ້ຕາມຄວາມຮຽກຮ້ອງຕ້ອງການຂອງພັກ-ລັດຖະບານວາງອອກນັ້ນ ມາໃນ ວັນທີ 15 ມີນາ 2018 ແຂວງ ອັດຕະປື ໄດ້ຈັດກອງປະຊຸມເຊື່ອມຊຶມມະຕິກອງປະຊຸມ ຄົບຄະນະບໍລິຫານງານພັກແຂວງ ຄັ້ງທີ 6 ສະໄໝ X ຂຶ້ນ ຢູ່ຫໍປະຊຸມໃຫຍ່ຂອງແຂວງ ໂດຍການເປັນປະທານຂອງ ສະຫາຍ ພອນສະໄໝ ມຽງລາວັນ ຮອງເລຂາພັກແຂວງ ຮອງເຈົ້າແຂວງ ພ້ອມດ້ວຍພະນັກງານສະມາຊິກພັກພາຍໃນແຂວງເຂົ້າຮ່ວມ.
ໃນກອງປະຊຸມ ສະຫາຍ ສົມໄຊ ແກ້ວໂພສິງ ກຳມະການພັກແຂວງ ຫົວໜ້າຄະນະໂຄສະນາອົບຮົມແຂວງ ໄດ້ຍົກໃຫ້ເຫັນວ່າ ກອງປະຊຸມເຊື່ອມຊຶມຄັ້ງນີ້ ແມ່ນແນໃສ່ເຮັດ ໃຫ້ສະມາຊິກພັກ, ພະນັກງານ-ລັດຖະກອນໃນທົ່ວແຂວງມີຄວາມຮັບຮູ້, ກຳແໜ້ນ, ເຊື່ອມຊຶມ ແລະ ເປັນເອກະພາບສູງ ຕໍ່ບັນດາເນື້ອໃນສຳຄັນ ຂອງມະຕິກອງປະຊຸມ ຄົບຄະນະ ບໍລິຫານງານພັກແຂວງ ອັດຕະປື ຄັ້ງທີ 6 ສະໄໝ X ເພື່ອຫັນເອົາມະຕິ ດັ່ງກ່າວເປັນທິດທາງ ແລະ ແຜນຈັດຕັ້ງປະຕິບັດວຽກງານ ອັນລະອຽດ ຂອງອົງຄະນະພັກແຂວງ ອັດຕະປື ໃນສະເພາະໜ້າ ໃຫ້ໄດ້ຕາມຄາດໝາຍ ແລະ ມີດ້ານລື່ນຄາດໝາຍທີ່ໄດ້ກຳນົດໄວ້.
ໃນຄະນະດຽວກັນ ສະຫາຍ ພອນສະໄໝ ມຽງລາວັນ ຮອງເລຂາພັກແຂວງ ຮອງເຈົ້າແຂວງ ປະທານກອງປະຊຸມ ຍັງໄດ້ເນັ້ນໃຫ້ເຫັນວ່າ ນີ້ແມ່ນເປັນການຍົກສູງ ພານັກງານນຳພາຄຸ້ມຄອງ ໃຫ້ມີຄວາມເປັນເຈົ້າການ ໃນການນຳພາຈັດຕັ້ງປະຕິບັດວຽກງານໃນ ແຕ່ລະທຸກຂົງເຂດວຽກງານ ໃນທົ່ວແຂວງໃຫ້ມີຜົນ ສຳເລັດຢ່າງຈົບງາມ ເພາະວ່າ ການຈັດຕັ້ງຄົ້ນຄວ້າເຊື່ອມຊຶມມະຕິ 6 ສະໄໝ X ແມ່ນຕິດພັນກັບການສຶບຕໍ່ຈັດຕັ້ງປະຕິບັດ ມະຕິກອງປະຊຸມຄົບຄະນະຄັ້ງ ທີ 5 ສະໄໝສະມັນທີ X ເພື່ອຊຸກຍູ້ຂະບວນການຮອບດ້ານ ໃນອົງຄະນະພັກແຂວງ ໃຫ້ເປັນຂະບວນການຟົດຟື້ນ, ແຂງແຮງ, ຕໍ່ເນື່ອງ ແລະ ເຂົ້າສູ່ລວງເລິກ; ສືບຕໍ່ຜັນຂະຫຍາຍ ໝາກຜົນເບື້ອງຕົ້ນ ຂອງການດຳ ເນີນຊີວິດການເມືອງ ປັບປຸງປົວແປງທົ່ວພັກ ຕິດພັນກັບການປັບປຸງ ບູລະນະກົງຈັກການຈັດຕັ້ງ, ປັບປຸງລະບອບການຊີ້ນຳ-ນຳພາ, ແບບແຜນວິທີເຮັດວຽກ ແລະ ແບບແຜນດຳລົງຊີວິດ ແກ້ໄຂປະກົດການຫຍໍ້ທໍ້ໃນການຈັດຕັ້ງ ກໍຄື ໃນຖັນແຖວສະມາຊິກພັກ-ພະນັກງານໃຫ້ແຂງແຮງ, ປອດໃສ ແລະ ໜັກແໜ້ນ. ນອກນັ້ນ, ຍັງເປັນການສຶກສາອົບຮົມ, ຍົກສູງຫລັກໝັ້ນການເມືອງ ຂອງພະນັກງານ-ສະມາຊິກພັກ ໃຫ້ມີຄວາມເດັດດ່ຽວໜຽວແໜ້ນ ທາງດ້ານແນວຄິດ ຄຸນສົມບັດສິນທຳປະຕິວັດ ແລະ ແບບແຜນດຳລົງຊີວິດ, ຮັບປະກັນການປົກປັກຮັກສາ ແລະ ເພີ່ມທະວີຄວາມສາມັກຄີ ເປັນເອກະພາບພາຍໃນ ອົງຄະນະພັກແຂວງ ສ້າງບາດກ້າວບຸກທະລຸໃຫ້ແຂງແຮງຕື່ມອີກ ເພື່ອຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງພັກໃຫ້ໜັກແໜ້ນ ຍິ່ງໆຂຶ້ນ.
ໂດຍ: ຈັນສະໄໝ